गुजरात: पाकिस्तान की गोलीबारी में भारतीय मछुआरे की मौत, ज्वाइंट इंटेरोगेशन जारी
आईसीजी ने इस बात की पुष्टि की है कि गोलीबारी हुई है, जिसमें एक व्यक्ति की मौत हो गयी और एक शख्स घायल हो गया।
द्वारका (गुजरात): गुजरात के अपतटीय क्षेत्र में अरब सागर में अंतरराष्ट्रीय समुद्री सीमा रेखा के पास पाकिस्तानी समुद्री सुरक्षा एजेंसी (पीएमएसए) की गोलीबारी में महाराष्ट्र के एक मछुआरे की मौत हो गयी और उसकी नौका पर सवार चालक दल का एक सदस्य घायल हो गया। भारतीय तट रक्षक (आईसीजी) ने एक बयान में कहा, ‘‘इस समय पुलिस अधिकारी घटना की जांच कर रहे हैं और नौका के चालक दल के सदस्यों से संयुक्त पूछताछ की जा रही है। जांच का रुझान सामने आने के बाद ही जानकारी साझा की जा सकती है।’’वहीं, पुलिस के एक अधिकारी ने रविवार को बताया कि घटना शनिवार को अपराह्न करीब चार बजे की है। देवभूमि द्वारका के पुलिस अधीक्षक सुनील जोशी ने कहा, ‘‘पीएमएसए जवानों ने शनिवार शाम को गोली चलाई, जिसमें महाराष्ट्र के ठाणे का रहने वाला एक मछुआरा मारा गया जो मछली पकड़ने वाली नौका ‘जलपरी’ पर सवार था।’’ उन्होंने कहा कि नौका पर चालक दल के सात सदस्य सवार थे और इनमें से एक को गोलीबारी की घटना में मामूली चोट आई है। मृतक मछुआरे श्रीधर रमेश चामरे (32) का शव रविवार को ओखा बंदरगाह पर लाया गया तथा पोरबंदर नवी बंदर पुलिस प्राथमिकी दर्ज कर रही है। जोशी ने बताया, ‘‘चामरे मछली पकड़ने की नौका ‘जलपरी’ पर सवार था, जो चालक दल के सात सदस्यों के साथ 25 अक्टूबर को ओखा से निकली थी। इनमें से पांच सदस्य गुजरात से और दो महाराष्ट्र से थे।’’ उन्होंने कहा कि घटना के मामले में जांच चल रही है। हालांकि, आईसीजी ने इस बात की पुष्टि की कि गोलीबारी हुई है, जिसमें एक व्यक्ति की मौत हो गयी और एक शख्स घायल हो गया। नौका पर सवार छह लोगों को गिरफ्तार करने के पाकिस्तान के दावे के बारे में पूछने पर तट रक्षक ने कहा, ‘‘गिरफ्तारियों की पुष्टि नहीं हुई है।’’